אדי כהן

אדי כהן (נולד ב-18 בפברואר 1972) הוא מזרחן, עיתונאי ישראלי ומשפיען ברשתות החברתיות בשפה הערבית. מתמחה בסכסוך הישראלי-ערבי מנקודת המבט של העולם הערבי.

ביוגרפיה
ממוזער|שמאל|באולפן הערביסטים, יוני בן מנחם, צבי יחזקאלי, רות וסרמן-לנדה ואדי כהן, מאי 2025

כהן נולד ב-1972 בשכונת ואדי אבו ג'מיל בביירות, בירת לבנון, למשפחה יהודית אמידה בשם אדוארד כהן חללה. התחנך בבית הספר הנוצרי בעיר עד שגורמים אנטי-יהודים, בעיקר חזבאללה החלו לפעול ולפגוע בקהילה היהודית בעיר, ובין השאר חטפו ורצחו את אביו. כהן ומשפחתו נאלצו להגר מהמדינה בהדרגה. ב-1989 לאחר סיום התיכון עזב לצרפת והתגורר בפריז. ב-1992 עבר למקסיקו בה התגורר אחיו, ובשנת 1995 עלה לישראל.

ב-1999 שירת שירות חובה במנהל האזרחי במנהלת התיאום והקישור של צה"ל בשכם, מפקדו היה הפרשן ברוך ידיד.

ב-1996 החל כהן לימודי תואר ראשון במדע המדינה באוניברסיטת בר-אילן אותם סיים ב-1999. בהמשך למד לתואר מוסמך וב-2012 הוענק לו תואר דוקטור בהיסטוריה של המזרח התיכון, כולם מאוניברסיטת בר-אילן. כמו כן, עסק במחקר במסגרת בתר-דוקטורט במכון לחקר המחתרות על שם מנחם בגין, אוניברסיטת בר-אילן. כהן דובר עברית, ערבית וצרפתית ברמת שפת אם, ואנגלית וספרדית ברמה גבוהה.

ממוזער|200px|שמאל|כריכת הספר המופתי והיהודים, 2021

הוא מתמחה ביחסי ערבים-ישראלים ובסכסוך הערבי-ישראלי, בטרור ובקהילות יהודיות בעולם הערבי. ספרו "השואה בעיני מחמוד עבאס" עוסק בהכחשת שואה של מנהיג הרשות הפלסטינית. כהן הוא גם יו"ר עמותת "פורום קדם למזרחנות והסברה" שפועלת להסברה של מדינת ישראל בעולם הערבי.

כהן מופיע תכופות בערוצים מרכזיים בעולם הערבי כגון אל-ג'זירה, BBC בערבית ואל-ערביה, ויחד עם אביחי אדרעי, מרדכי קידר ואחרים פועל להסברתה של מדינת ישראל בשפה הערבית לקהל ערבי.

באוגוסט 2017, הביע תמיכה בעצמאות כורדיסטן העיראקית.

ב-4 באוקטובר 2020 הכריז על מועמדותו לרשימת מפלגת הליכוד לכנסת.

לקראת הבחירות לכנסת ה-25 התמודד בפריימריז של רשימת הליכוד, אך לא נבחר למקום ריאלי.

החל מיולי 2024 הוא משתתף קבוע בפאנל התוכנית "הערביסטים" המשודרת בערוץ I24NEWS, בהנחייתו של צבי יחזקאלי.

ב-2024 הצטרף למרכז לאסטרטגיה רבתי לישראל (ICGS) והוא כותב בנושאי המזרח התיכון והעולם הערבי.

בספטמבר 2025 החל להגיש את הפודקסט "המזרחן" מבית מעריב אונליין, במסגרתו הוא דן עם אורחיו בערבית בנושאים ב.

 כנס המיעוטים 
ממוזער|שמאל|כנס המיעוטים בתל אביב, אדי כהן, בהאא' אלשואמרה (פלסטיני), עבד אלה אלמעלה (ירדני), סמיר חלבי (דרוזי ישראלי), מרדכי קידר, ד"ר תמים ח'ורמאשו, סאם אברהם וריבון עלי (עלאווים), אוקטובר 2025
ממוזער|שמאל|דגל הדרוזים, דגל ישראל ודגל כורדיסטן מונפים בכנס המיעוטים בתל אביב, אוקטובר 2025
ב-27 באוקטובר 2025 ארגן כהן בתל אביב את כנס עתיד המיעוטים במזרח התיכון. בכנס השתתפו נציגים ממדינות המזרח התיכון בהם אשורים, דרוזים, יזידים, כורדים ועלווים. בנוסף השתתפו בכנס המזרחנים ד"ר מרדכי קידר וצבי יחזקאלי.

הכנס עורר תגובות שליליות בתקשורת הממסדית הערבית.

בתקשורת הערבית
כהן הוא אחד הישראלים המוכרים בעולם הערבי, הוא מרבה להופיע בתקשורת הערבית בין אם באופן ישיר בראיונות באמצעי התקשורת ובין אם באזכורים של פעילותו.

בדצמבר 2021 הגדיר אותו העיתון הסעודי ערב ניוז כפרשן השני המשפיע ביותר בעולם הערבי.

באוגוסט 2025 פרסם פוסט ברשת אקס בו הוא תקף את מצרים על אי פתיחתו של מעבר רפיח.  בתגובה החלה התקשורת המצרית בקמפיין נגדו ונגד ראש הממשלה, בנימין נתניהו, ובעקבותיו הוא החל לקבל איומים על חייו.

התקשורת התימנית תקפה את כהן לאחר שבספטמבר 2025 ראיין בתוכנית הערביסטים את האקטיביסט התימני, מנעא סולימאן. בהופעתו, סולימאן שבר את הטאבו של תקשורת עם ערוץ ישראלי (i24NEWS) וטען בין היתר ש"גם התימנים לא מכירים בחות'ים ורוצים בהפלתם".

באפריל 2025 אוסאמה ג'אוויש, איש התקשורת המצרי המזוהה עם האחים המוסלמים, תקף את כהן לאחר שקרא לתושבי עזה להתקומם כנד חמאס.

בספטמבר 2025 האשים האלוף ד"ר ואאל רביע בראיון לערוץ "אקסטרה ניוז" המצרי את כהן כך שהוא סוכן המוסד.

באוקטובר 2025 תקף הפרשן נשאת א-דיהי, מהערוץ המצרי TeN, את כהן בעקבות הפרסום שלו על כך שמצרים נותנת מחסה במלונות למחבלי חמאס אשר שוחררו בעסקה עם ישראל במלחמת חרבות ברזל.

בנובמבר 2025 תקף אותו שוב נשאת א-דיהי לאחד שכהן זלזל בהיקף הנוכחות הבינלאומית בטקס הפתיחה של המוזיאון המצרי הגדול.

באותו חודש משרד התרבות הסורי תכנן לחגוג את טבח שבעה באוקטובר באירוע בעיר חלב אך לאחר אולטימטום לביטולו שהציב כהן למארגנים האירוע בוטל.

 חיים אישיים 
כהן נשוי ואב לשלושה. מתגורר במרכז הארץ.

 ספריו 
ממוזער|200px|שמאל|כריכת הספר השואה בעיני מחמוד עבאס, 2017
 השואה בעיני מחמוד עבאס, ספר העוסק בעבודת הדוקטורט של מחמוד עבאס העוסקת בקשרים בין הציונות לנאציזם, 2017.
 המופתי והיהודים, ספר העוסק בפעילות האנטי-יהודית של חאג' אמין אל-חוסייני בפלשתינה, עיראק, לבנון וגרמניה ושיתוף הפעולה שלו עם הממשל הנאצי בהשמדת יהודי אירופה, 2021.

 לקריאה נוספת 


 קישורים חיצוניים 












הערות שוליים

קטגוריה:פעילי הסברה ישראלית
קטגוריה:מזרחנים ישראלים
קטגוריה:עולים בשנות ה-1990
קטגוריה:ישראלים ילידי לבנון
קטגוריה:סגל מרכז בגין-סאדאת למחקרים אסטרטגיים
קטגוריה:סגל ישראל היום
קטגוריה:סגל מידה
קטגוריה:בעלי תואר דוקטור מאוניברסיטת בר-אילן
קטגוריה:פעילי הליכוד
קטגוריה:הערביסטים (תוכנית טלוויזיה)
קטגוריה:ישראלים שנולדו ב-1972